รุ่นพี่ชกม้ามแตก ได้ประกัน 1 ส่งขัง 2 (คลิป)
3 นักศึกษารุ่นพี่โหดซ้อมน้องปี 2 ม้ามแตก โร่มอบตัว ทั้งหมดรับสารภาพทำร้ายน้องจริง ต้องการสั่งสอนตาม ระบบโซตัส ไม่ใช่การรับน้องระบุก่อเหตุนอกรั้วมหาวิทยาลัย ตำรวจคุมตัวฝากขัง 1 ใน 3 รุ่นพี่โหดใช้เงินสด 150,000 บาท ประกันตัวไป อีก 2 คนไม่ได้ยื่นประกันส่งตัวเข้าเรือนจำ แฉผู้ต้องหาบอกผู้ปกครองมีผู้ก่อเหตุมากกว่า 3 คน แม่เหยื่อโหดเผยลูกชายเหมือนตายแล้วเกิดใหม่ ยันเอาเรื่องถึงที่สุด ผู้ปกครองรุ่นพี่ก่อเหตุโทร.มาขอโทษผ่านน้องสาว ส่วนอาการลูกดีขึ้นย้ายออกจากห้องไอซียู ทานอาหารได้ อยู่ระหว่างหัดเดินฟื้นฟูร่างกาย,กรณี น.ส.ประสบสุข เชียงเชาว์ไว อายุ 37 ปี พนักงานธนาคารกรุงศรีอยุธยา สาขาเอกชัย-โพธิ์แจ้ ร้องเรียนว่า นายปวริศ หรือเปา รังสิต อายุ 19 ปี บุตรชาย นักศึกษาชั้นปี 2 คณะวิทยาศาสตร์และเทคโนโลยี สาขาออกแบบผลิตภัณฑ์ มหาวิทยาลัยเทคโนโลยีราชมงคลกรุงเทพ ถนนนางลิ้นจี่ แขวงทุ่งมหาเมฆ เขตสาทร กทม. ถูกรุ่นพี่นักศึกษาชั้นปี 3 คณะเดียวกัน 3 คน สั่งทำโทษชกต่อยม้ามแตกต้องเข้ารับการผ่าตัดและพักรักษาตัวในห้องไอซียู รพ.สมเด็จพระปิ่นเกล้า โทษฐานไม่สามารถทำให้รุ่นน้องปี 1 อยู่ในระเบียบวินัยและไม่เคารพเชื่อฟังรุ่นพี่ หลังเกิดเหตุ น.ส.ประสบสุขโทร.สอบถามชื่อผู้ก่อเหตุกับอาจารย์กลับถูกบ่ายเบี่ยง ก่อนร้องสื่อและไปแจ้งความกับพนักงานสอบสวน สน.ทุ่งมหาเมฆ ตำรวจเตรียมเรียกผู้ก่อเหตุมารับทราบข้อกล่าวหา,ความคืบหน้าเมื่อเวลา 22.00 น. วันที่ 20 ก.ค. นายเทวฤทธิ์ บัวศิริ อายุ 21 ปี นายอนันต์ จันอากาศ อายุ 20 ปี เเละนายสามารถ สุคนธา อายุ 20 ปี นักศึกษาชั้นปี 3 มหาวิทยาลัยเทคโนโลยีราชมงคลกรุงเทพ ผู้ต้องหาทำร้ายนายปวริศ หรือเปา รังสิต อายุ 19 ปี นักศึกษาชั้นปีที่ 2 สถาบันเดียวกัน พร้อมผู้ปกครอง ประสานให้มหาวิทยาลัยพาเข้ามอบตัวกับ ร.ต.อ.บุญลือ ทางตรง รอง สว. (สอบสวน) สน.ทุ่งมหาเมฆ ใช้เวลาสอบปากคำนานกว่า 1 ชั่วโมง ก่อนปล่อยตัวกลับและนัดมาสอบปากคำ เพิ่มเติมและนำตัวส่งฝากขังศาลอาญาใต้เช้าวันที่ 21 ก.ค. เบื้องต้นเจ้าหน้าที่เตรียมแจ้งข้อหาร่วมกันทำร้ายร่างกายเป็นเหตุให้ผู้อื่นได้รับบาดเจ็บสาหัส,ต่อมาเวลา 09.00 น. วันที่ 21 ก.ค. ร.ต.อ.บุญลือ ทางตรง รอง สว. (สอบสวน) สน.ทุ่งมหาเมฆ ควบคุมตัวนายเทวฤทธิ์ บัวศิริ นายอนันต์ จันอากาศ เเละนายสามารถ สุคนธา นักศึกษาชั้นปี 3 มหาวิทยาลัยเทคโนโลยีราชมงคลกรุงเทพ ผู้ต้องหาที่ 1-3 ที่ร่วมกันทำร้ายร่างกายนายปวริศ หรือเปา รังสิต นักศึกษาชั้นปี 2 สถาบันเดียวกัน ไปฝากขังศาลอาญากรุงเทพใต้ ข้อหาร่วมกันทำร้ายร่างกายผู้อื่นจนเป็นเหตุให้ได้รับอันตรายสาหัส มายื่นคำร้องฝากขังครั้งเเรกเป็นเวลา 12 วัน นับตั้งเเต่วันที่ 21 ก.ค.-1 ส.ค. 2561 ศาลพิจารณาคำร้องเเล้วอนุญาตให้ฝากขังได้ ต่อมาญาติของนายเทวฤทธิ์ยื่นคำร้องพร้อมหลักทรัพย์ขออนุญาตปล่อยชั่วคราว ส่วนผู้ต้องหาที่ 2-3 ไม่ได้ยื่นประกัน ศาลพิจารณาคำร้องพร้อมหลักทรัพย์เเล้ว อนุญาตปล่อยชั่วคราวนายเทวฤทธิ์ ตีราคาประกันเป็นเงินสด 150,000 บาท กำหนดเงื่อนไขให้เข้ารับคำปรึกษาศูนย์ทางจิตสังคมของศาล ก่อนที่เจ้าหน้าที่ ราชทัณฑ์จะควบคุมตัวนายอนันต์เเละนายสามารถไปคุมขังเรือนจำพิเศษกรุงเทพมหานครต่อไป,พ.ต.อ.ศาสตรา อ่อนรัศมี ผกก.สน.ทุ่งมหาเมฆ เผยว่า นักศึกษารุ่นพี่ทั้ง 3 คน ผู้ต้องหาให้การรับสารภาพว่าทำร้ายร่างกายรุ่นน้องจริง เพราะต้องการสั่งสอนผู้บาดเจ็บปกครองน้องปี 1 ไม่ดี ตามระบบโซตัสไม่ใช่เป็นการรับน้องและก่อเหตุนอกรั้วมหาวิทยาลัย ยืนยันว่าก่อนก่อเหตุทั้งหมดไม่ได้ดื่มสุราหรือเครื่องดื่มมึนเมาและไม่มียาเสพติด ก่อเหตุเพียง 3 คนเท่านั้น ขณะนี้เจ้าหน้าที่จะขยายผลต่อไปว่าผู้ก่อเหตุทั้ง 3 คน เคยทำความผิดเรื่องอื่นอีกหรือไม่ และรอผู้เสียหายมีอาการดีขึ้นจะสอบปากคำประกอบสำนวนคดีให้ครบถ้วน,ด้าน น.ส.ประสบสุข เชียงเชาว์ไว มารดานายปวริศ หรือเปา รังสิต เหยื่อโหดนักศึกษารุ่นพี่เผยว่า ทราบเรื่องที่กลุ่มผู้ก่อเหตุเข้ามอบตัวแล้ว ส่วนตัวคิดว่าลูกชายเหมือนตายแล้วเกิดใหม่ ยืนยันจะเอาเรื่องให้ถึงที่สุด มีมารดาหนึ่งในผู้ก่อเหตุชกลูกชายม้ามแตกโทร.มาหาน้องสาวเพื่อขอโทษ แต่ยังไม่มีผู้ปกครองผู้ก่อเหตุคนใดโทร.มาหาตนโดยตรง ส่วนอาการของลูกชายดีขึ้นกินอาหารได้และกำลังหัดเดินเพื่อฟื้นฟูร่างกาย แพทย์ให้ย้ายออกจากห้องไอซียูแต่ไม่สามารถระบุว่าจะกลับไปบ้านได้เมื่อใด หลังจากที่น้องอาการดีขึ้นจะเดินทางเข้าให้การเพิ่มเติมกับตำรวจ,ผู้สื่อข่าวรายงานว่า เฟซบุ๊ก Rungroj Khwunkomol ของ น.ส.รุ่งโรจน์ ขวัญโกมล อายุ 36 ปี น้าสาวของนายปวริศ ผู้เสียหายที่ถูกรุ่นพี่ทำร้ายร่างกายจนม้ามแตก โพสต์ข้อความ ระบุว่า ผู้ปกครอง 1 ใน 3 ผู้ต้องหาโทร.มาขอโทษ แต่ที่พีคกว่านั้นผู้ต้องหาบอกผู้ปกครองว่าไม่ได้มีแค่พวกผมแค่ 3 คน อ่าวเรียกมาให้หมดนะฮะ เรามาลุ้นกันว่าทั้งหมดจะกี่คน แมนกันเนอะเด็กกลุ่มนี้ พยานแจ้ง 3 น้องแจ้ง 1 แต่ผู้ต้องหาบอกมากกว่านั้น เรามารอดูว่าจะมีชื่อโผล่มาอีกกี่คนจากปาก 3 คนนี้ ภายหลังที่โพสต์ชาวเน็ตเข้ามาแสดงความคิดเห็นเป็นจำนวนมาก,ด้าน พ.ต.อ.ศาสตรา อ่อนรัศมี ผกก.สน.ทุ่งมหาเมฆ กล่าวเพิ่มเติมว่า จะมีผู้ก่อเหตุเพิ่มเติมตามที่ผู้ต้องหากล่าวอ้างหรือไม่ ขึ้นอยู่กับพยานหลักฐานต้องตรวจสอบว่ามีผู้อื่นร่วมก่อเหตุเพิ่มเติมหรือไม่ หากพบว่ามีผู้อื่นร่วมเพิ่มเติมจะดำเนินการตามขั้นตอนของกฎหมายต่อไป
3 นักศึกษารุ่นพี่โหดซ้อมน้องปี 2 ม้ามแตกโร่มอบตัว ทั้งหมดรับสารภาพทำร้ายน้องจริง ต้องการสั่งสอนตาม ระบบโซตัส ไม่ใช่การรับน้องระบุก่อเหตุนอกรั้วมหาวิทยาลัย ตำรวจคุมตัวฝากขัง 1 ใน 3 รุ่นพี่
รับน้องโหด,รับน้อง,ซ้อมรุ่นน้อง,รับน้องใหม่,ข่าวหน้า1,ข่าวทั่วไป